ไฟแนนซ์ทูเดย์
โดย...ต้นหลิว
24 มี.ค. 2558

โดย...ต้นหลิว
...วันนี้ ปลัดคลังจะไปตรวจเยี่ยมพร้อมมอบนโยบายการดำเนินงานแก่ บรรษัทตลาดรองสินเชื่อที่อยู่อาศัย (บตท.) ซึ่งจะแถลงผลการดำเนินงานปี 2557 
งานนี้ไฮไลต์อาจไม่ได้อยู่ที่ผลดำเนินงาน แต่อยู่ที่ พรนิภา หาชัยภูมิ กรรมการและผู้จัดการ บตท. เพราะมีข่าวว่าเป็น 1 ในตัวเก็งที่จะคว้าตำแหน่งเอ็มอีใหม่ของไอแบงก์ หรือธนาคารอิสลามแห่งประเทศไทย เพราะมีเครดิตดีสุด โดยเฉพาะผลงานที่ บตท. แต่ พรนิภา ก็ปัดว่าเป็นแค่ข่าวลือ
ผลงานดี ใครๆ ก็อยากแย่งตัว แต่อย่าไปไหนเลย เดี๋ยวพนักงานเสียกำลังใจหมด
...ย่างเข้าหน้าร้อนแบบนี้ ต้นตาเบบูย่า หรือ “เหลืองปรีดิยาธร” กำลังบานสะพรั่งชูช่อในหลายพื้นที่ หลายคนอาจสงสัยว่าไฉนจึงมีชื่อพ้องกับคุณชายอุ๋ย ม.ร.ว.ปรีดิยาธร เทวกุล 
รองนายกรัฐมนตรี ท้าวความถึงความหลัง 30 กว่าปีก่อนที่ทำเนียบฯ ว่า เริ่มจากที่ วิชัย อภัยสุวรรณ คอลัมนิสต์หนังสือพิมพ์สยามรัฐ นำต้นไม้พันธุ์ตาเบบูย่าเข้ามาจากเม็กซิโก พร้อมกัน 5 สายพันธุ์ เมื่อจดชื่อเป็นภาษาไทยจึงเลือกใช้ชื่อของหม่อมราชวงศ์ท่านต่างๆ โดยสีชมพู ชื่อชมพูพันธุ์ทิพย์ ตั้งชื่อตาม ม.ร.ว.พันธุ์ทิพย์ บริพัตร สีเหลืองอีก 3 พันธุ์ ได้แก่ เหลืองคึกฤทธิ์ เหลืองถนัดศรี และเหลืองถวัลภากร ตั้งชื่อตาม ม.ร.ว.คึกฤทธิ์ ปราโมช ม.ร.ว.ถนัดศรี สวัสดิวัตน์ และ ม.ร.ว.ถวัลภากร วรวรรณ
ส่วนต้นเหลืองปรีดิยาธร คุณชายอุ๋ย เล่าว่า “ลักษณะต้นมันสูง และดอกมันเยอะ แกก็ว่ามันเหมือนดอกเบี้ย คุณวิชัยเลยนึกถึงผม เพราะตอนนั้นผมอยู่แบงก์กสิกรไทย แกโทรมาหาผมที่แบงก์บอกว่าขอยืมชื่อผมไปจดเป็นชื่อที่กรมป่าไม้ ผมก็บอกว่าด้วยความเต็มใจ รู้สึกเป็นเกียรติเลยสิ เพราะตอนนั้นยังไม่มีใครรู้จักด้วย ผมก็ยิ่งชอบใหญ่เลย”